สภาตลาดทุนชงศึกษาตั้งกองแบบวายุภักษ์
สภาตลาดทุนค้านตั้งกองทุนพยุงหุ้น เหตุสิ้นเปลืองงบประมาณ เสนอตั้งกองทุนวายุภักษ์
30 ก.ย. 2554

สภาตลาดทุนค้านตั้งกองทุนพยุงหุ้น เหตุสิ้นเปลืองงบประมาณ เสนอตั้งกองทุนวายุภักษ์
นายไพบูลย์ นลินทรางกูร ประธานกรรมการสภาธุรกิจตลาดทุนไทย กล่าวว่า ไม่เคยสนับสนุนแนวคิดตั้งกองทุนพยุงหุ้น เพราะฝืนธรรมชาติและยังสิ้นเปลืองงบประมาณ
กองทุนที่สภาฯ เสนอคือ ให้ศึกษาตั้งกองทุนแบบกองทุนวายุภักษ์ ซึ่ง 8 ปีที่แล้วประสบผลสำเร็จ เป็นกองทุนที่นำหุ้นที่กระทรวงการคลังถืออยู่จำนวนมากมาบริหารจัดการให้เกิดประโยชน์แบบมืออาชีพ ทำให้เกิดมูลค่าเพิ่ม ลดภาระงบประมาณและเงินกู้ ช่วยเพิ่มสภาพคล่องหุ้นให้สูงขึ้น และเกิดธรรมาภิบาลที่เข้มแข็ง 
นายชนิตร ชาญชัยณรงค์ รองผู้จัดการสายงานผู้ออกหลักทรัพย์และบริษัทจดทะเบียน ตลาดหลัก ทรัพย์ กล่าวว่า ตลาดไม่สนับสนุนให้ตั้งกองทุนพยุงหุ้น ซึ่งปี 2551 ก็ไม่ได้จัดตั้ง แต่สถานการณ์ดีขึ้น เพราะบริษัทจดทะเบียน (บจ.) ซื้อหุ้นคืนหลังราคาหุ้นต่ำกว่าปัจจัย
ทั้งนี้ ตลอดปี 2551 มี บจ.ซื้อหุ้นคืนทั้งหมด 87 แห่ง มูลค่ารวม 2,700 ล้านบาท ถือเป็นโครงการที่ได้ผล ไม่ต้องจ่ายเงินซื้อหุ้นคืนจริง เพียงส่งสัญญาณเรียกความเชื่อมั่นให้นักลงทุน